b'\n_START_ARTICLE_\nAmori\n_START_PARAGRAPH_\nAmori su skupina\xc2\xa0planetoida (asteroida) kojima se perihel nalazi unutar Marsove putanje, a afel u\xc2\xa0glavnom planetoidnom pojasu (asteroidni pojas). Neki prilaze blizu Zemlji ali ne presijecaju njezinu putanju. Prvi su otkriveni:\xc2\xa0Eros (433 Eros) (1898.),\xc2\xa0Albert (719 Albert) (1911.),\xc2\xa0Alinda (887 Alinda) (1918.),\xc2\xa0Ganimed (1036 Ganymed) (1924.),\xc2\xa0Amor (1221 Amor) (1932.) i drugi.\n_START_SECTION_\nEros\n_START_PARAGRAPH_\nEros (433 Eros) je planetoid koji je 13.\xc2\xa0kolovoza\xc2\xa01898. otkrio njema\xc4\x8dki astronom Carl Gustav Witt (1866. \xe2\x80\x93 1946.) i prvi planetoid na koji se spustila neka svemirska letjelica (NEAR Shoemaker, 11.\xc2\xa0velja\xc4\x8de\xc2\xa02001.). Po blago izdu\xc5\xbeenoj putanji (perihel 1.133 astronomskih jedinica, afel 1.783 AJ) nagnutoj s obzirom na ekliptiku 10.829\xc2\xb0 obilazi Sunce za 1.76 godina. Nepravilna je oblika (34.4\xc2\xa0km\xc2\xa0\xc3\x97\xc2\xa011.2\xc2\xa0km\xc2\xa0\xc3\x97\xc2\xa011.2\xc2\xa0km), okre\xc4\x87e se oko svoje osi za 5\xc2\xa0sati\xc2\xa016 minuta. Dnevna je temperatura na povr\xc5\xa1ini 100\xc2\xa0\xc2\xb0C, no\xc4\x87na \xe2\x80\x93150\xc2\xa0\xc2\xb0C. Nazvan je po gr\xc4\x8dkom bogu\xc2\xa0Erosu.\n_START_SECTION_\nAlbert\n_START_PARAGRAPH_\nAlbert (719 Albert) je planetoid iz skupine\xc2\xa0Amora, koji je 3.\xc2\xa0listopada\xc2\xa01911. otkrio Johann Palisa. Po izdu\xc5\xbeenoj putanji (perihel 1.176 AJ, afel 4.08 AJ) nagnutoj s obzirom na ekliptiku 11.555\xc2\xb0 obilazi Sunce za 4.26 godina. Promjer mu je oko 2.8\xc2\xa0kilometara. Okre\xc4\x87e se oko svoje osi s periodom od 5.8 sati.\n_START_SECTION_\nAlinda\n_START_PARAGRAPH_\nAlinda (887 Alinda) je planetoid iz skupine\xc2\xa0Amora, koji je 3.\xc2\xa0sije\xc4\x8dnja\xc2\xa01918. otkrio\xc2\xa0Max Wolf. Po izdu\xc5\xbeenoj putanji (perihel 1.117 AJ, afel 3.886 AJ) nagnutoj s obzirom na ekliptiku 9.185\xc2\xb0 obilazi Sunce za 3.956 godina. Promjer mu je oko 4.2\xc2\xa0km. Okre\xc4\x87e se oko svoje osi s periodom od 73.97 sati.\n_START_SECTION_\nGanimed\n_START_PARAGRAPH_\nGanimed (1036 Ganymed), najve\xc4\x87i planetoid iz skupine\xc2\xa0Amora, koji je 23.\xc2\xa0listopada\xc2\xa01924. otkrio\xc2\xa0Walter Baade. Po izdu\xc5\xbeenoj putanji (perihel 1.233 AJ, afel 4.091 AJ) nagnutoj s obzirom na ekliptiku 26.644\xc2\xb0 obilazi Sunce za 4.34 godine. Promjer mu je oko 32\xc2\xa0km. Okre\xc4\x87e se oko svoje osi s periodom od 10.29\xc2\xa0h. Nazvan je po\xc2\xa0Ganimedu, Zeusovu peharniku.\n_START_SECTION_\nAmor\n_START_PARAGRAPH_\nAmor (1221 Amor) je planetoid koji je 12.\xc2\xa0o\xc5\xbeujka\xc2\xa01932. otkrio belgijski astronom Eug\xc3\xa8ne Joseph Delporte (1882. \xe2\x80\x93 1955.). Po izdu\xc5\xbeenoj putanji (perihel 1.086 AJ, afel 2.754 AJ) nagnutoj s obzirom na ekliptiku 11,.879\xc2\xb0 obilazi Sunce za 2.66 godina. Promjer mu je oko 1.5\xc2\xa0km. Pripada skupini\xc2\xa0Amora, po njemu nazvanih malih tijela, kojima se periheli putanja nalaze izme\xc4\x91u Zemlje i Marsa. Nazvan je po\xc2\xa0Amoru, rimskom bogu ljubavi.'